irrapporta illi l-Kunsill Ewropew li ltaqa' fi Brussels fi tmiem il-ġimgħa ittratta l-immigrazzjoni b'mod retoriku. Għal Der Spiegel ma tirriżulta l-ebda deċiżjoni ta' sustanza dwar l-immigrazzjoni. Paroli biss. Fil-fatt il-Kunsill Ewropew ippospona deċiżjoni dwar l-immigrazzjoni għal Diċembru li ġej. Il-Prim Ministru Joseph Muscat ġustament ikkummenta li għalkemm il-kliem li intqal u inkiteb kien promettenti, s'issa għadu biss kliem. Il-Partit Laburista min-naħa l-oħra jidher li hu sodisfatt filwaqt li l-PN ikkummenta li Joseph Muscat ġie lura Malta b'idu f'idu. Alternattiva Demokratika jidhrilha illi hu tal-mistħija li l-Kunsill Ewropew jibqa' jipposponi deċiżjoni dwar x'passi għandhom jittieħdu fuq livell ta' Unjoni Ewropeja dwar l-immigrazzjoni fil-Mediterran. Dan jfisser li l-Kunsill Ewropew fis-siegħa tal-prova ma kienx kapaċi jqiegħed fil-prattika l-valuri Ewropej ta' rispett lejn il-ħajja u id-dinjita tal-bniedem. L-Unjoni Ewropeja issa ilha s-snin tipposponi li tieħu deċiżjoni dwar solidarjeta' prattika u effettiva. Malta għandha pubblikament tappoġġa l-posizzjoni mittieħda mill-Partit tal-Ħodor Ewropej (European Green Party) dwar solidarjetá effettiva (responsibility sharing), riforma tal-Konvenzjoni Dublin II kif ukoll il-ħolqien ta' metodi legali għall-migrazzjoni fl-Unjoni Ewropeja. Posizzjoni li diġa ħa ukoll Martin Schultz il-President Soċjal Demokratiku tal-Parlament Ewropew. Minflok dan kollu l-Kunsill Ewropew ser jiddiskuti l-immigrazzjoni f'Diċembru li ġej meta l-Kummissjoni Ewropeja ser tresssaq ir-rapport ta' ħidma tat-Task Force dwar il-Mediterran li twaqqfet diġa u dan "bil-ħsieb li jittieħdu deċiżjonijiet operazzjonali". Dwar x'inkunu dawn id-deċiżjonijiet u jekk fil-fatt jittieħdux għadu kmieni ħafna. Iktar u iktar meta niftakru li numru ta' pajjiżi membri tal-Unjoni Ewropeja (x'aktarx madwar tlettax) ma jaqblux li għandhom ikollhom xi sehem biex jerfgħu l-piż tal-immigrazzjoni fil-Mediterran. Ma dan ma irridux ninsew li biex tittieħed deċiżjoni irid ikun hemm qbil unanimu. Jiġifieri minkejja d- dikjarazzjoni ta' Joseph Muscat li rnexxielu jikseb l-appoġġ tal-Prim Ministri Soċjalisti kollha fil-Kunsill Ewropew għad m'hemm xejn ċar dwar kif ser jiżviluppaw l-affarijiet. L-unika ħaġa ċerta s'issa hi r-retorika. Minkejja dan kollu, f'din is-siegħa ta' prova, Alternattiva Demokratika tappoġġa l-insistenza tal-Gvern Malti dwar il-ħtieġa li l-Unjoni Ewropeja taġixxi immedjatament dwar l-immigrazzjoni, insistenza li jidher li hi appoġġata minn 15-il Gvern fl-Unjoni Ewropeja, fuq quddiem dawk tal-Greċja u l-Italja. L-immigrazzjoni fuq il-fruntiera Mediterranea tal-Unjoni Ewropeja hi materja li tikkonċerna l-Unjoni kollha u hi ta' serjeta' u gravita daqs kull materja Ewropeja oħra. Alternattiva Demokratika filwaqt li tifhem li hu neċessarju li l-Gvern Malti jgħaddi kummenti iebsa fil-konfront tal-istituzzjonijiet Ewropej tittama, iżda, li dan il-kliem iebes ma jkunx ta' ostaklu biex id-deċiżjonijiet li jiġu mittieħda ikunu tali li jirrispettaw id-dinjita' umana tal-immigranti f'kull ħin. Ippubblikat f' iNews : It-Tnejn 28 t'Ottubru 2013